सहस्रों कामरूपी स्त्रियाँ और नित्योपयोगी विपुल पशुधन के आने से चहल-पहल और बढ़ गयी । उनके उचित प्रबन्ध के लिए कष्ट उठाने में अमात्य और मन्त्रिपरिषद् के सदस्यों ने दिन को दिन और रात को रात नहीं समझा । भगदत्त से उपहार में मिले विपुल स्वर्ण, नानाविध रत्न और कामरूपी शैली के अलंकार द्वारिका के कोशागार में जमा किये गये।
इतना सारा वैभव लाये सत्या के आगमन को शुभ माननेवाले श्रद्धालु यादव उसका बहुत सम्मान करने लगे। शीघ्र ही वह श्रीजी के रनिवास में घुल-मिल गयी। उसकी एक विशेषता थी। वह नृत्य-कला में अत्यन्त निपुण थी। राजकुमारी होते हुए भी इस परिश्रम-साध्य कला के अभ्यास में उसने न कभी ढिलाई बरती, न एक दिन भी उसमें व्यवधान पड़ने दिया। सौन्दर्यखानि सत्या अपने प्रासाद में नित्य तब तक नृत्याभ्यास करती रहती, जब तक वह स्वेदसिक्त न हो जाए। अपने मार्गदर्शक गुरु को वह कोसल से अपने नैहर से साथ ले आयी थी।
नित्याभ्यास के पश्चात् स्वेदसिक्त सत्या को उत्तरीय से कण्ठ, मुखमण्डल पोंछते हुए देखने में एक अलग ही आनन्द था । अब तक तो श्रीजी इस आनन्द से वंचित ही रहे थे।
एक माह बीत गया। शरयू, गोमती नदियों को पार करते हुए गंगा-तट से स्वामी पांचालों की सीमा पर आ गये। नौकाओं द्वारा उन्होंने यादव - सेना को पांचालों के राजनगर काम्पिल्यनगर भिजवा दिया। हिमवान के शीत प्रदेश में टिक पाएँ ऐसे परिश्रमी यादव- योद्धाओं को चुनकर उन्होंने अपने साथ लिया। सेनापति सात्यकि पांचालराज द्रुपद की सहायता से सेना को यमुना के पार करवाकर, कुन्तिभोज राज्य से होकर सौराष्ट्र भिजवाने का प्रबन्ध करनेवाले थे। स्वयं स्वामी की सेवा में लौटनेवाले थे। योजना के अनुसार महारथी सात्यकि चले गये। बातों-ही-बातों में स्वामी सदा जिसका उल्लेख किया करते थे, उस कुरुराज्य की सीमाओं से होकर ही अब उनको यात्रा करनी थी। परन्तु पाण्डव-विहीन हस्तिनापुर की ओर वे मुड़नेवाले नहीं थे। यहाँ तक कि कुरुराज्य की सीमा से होकर वे गुजर रहे हैं, इसकी भनक भी अन्धराजा धृतराष्ट्र के कानों में न पड़े इसलिए वे सतर्क थे। उनके साथ यादव-सेना के न होने से इस बात को गुप्त रखना सम्भव हुआ। मार्ग में गन्धमादन पर्वत की ओर जानेवाला हिमालय का मोड़ आ गया । उस पड़ाव पर ऊँचे हिमपर्वत के शिखरों की ओर देखते हुए स्वामी ने देवरजी से कहा, "उद्धव, सम्भव होता तो इसी समय मैं तुम्हें लेकर गन्धमादन पर चला जाता। न जाने क्यों, अपने इस प्रवास - काल में मुझे तीव्रता से प्रतीत हो रहा है कि मेरा इस पर्वत से दृढ़ पूर्व सम्बन्ध है। इस पर्वत पर अलकनन्दा नदी के तट पर अयोध्या - भूषण श्रीराम ने कुछ समय तक वास किया था। विशेष बात यह है कि कुन्ती बुआ के सभी पुत्रों ने इसी पर्वत पर जन्म लिया है ।
दोनों बन्धु कुरुराज्य की सीमा से गंगा नदी पार करके, उसके तट से ही इने-गिने यादवों सहित तीर्थक्षेत्र हरिद्वार पहुँच गये। पूर्व निश्चय के अनुसार वहाँ सेनापति सात्यकि की प्रतीक्षा में पड़ाव डाला गया था। यादव - सेना 